Document ID: 32013D0480

KOMMISSIONENS AFGØRELSE
af 20. september 2013
om fastsættelse i overensstemmelse med Europa-Parlamentets og Rådets direktiv 2000/60/EF af værdierne for klassifikationerne i medlemsstaternes overvågningssystemer som resultat af interkalibreringen og om ophævelse af beslutning 2008/915/EF
(meddelt under nummer C(2013) 5915)
(EØS-relevant tekst)
(2013/480/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (1), navnlig punkt 1.4.1, nr. ix), i dette direktivs bilag V, og
ud fra følgende betragtninger:
(1)
Ifølge artikel 4, stk. 1, litra a), nr. ii), i direktiv 2000/60/EF har medlemsstaterne pligt til at beskytte, forbedre og genoprette alle overfladevandområder med henblik på at opnå en god tilstand for overfladevand senest 15 år efter datoen for direktivets ikrafttræden - med forbehold af visse undtagelser - i overensstemmelse med bestemmelserne i bilag V til dette direktiv. Ifølge artikel 4, stk. 1, litra a), nr. iii), i direktiv 2000/60/EF har medlemsstaterne pligt til at beskytte og forbedre alle kunstige og stærkt modificerede vandområder med henblik på at opnå et godt økologisk potentiale og god kemisk tilstand for overfladevand senest 15 år efter datoen for direktivets ikrafttræden - med forbehold af visse undtagelser - i overensstemmelse med bestemmelserne i bilag V til dette direktiv. I henhold til punkt 1.4.1, nr. i), i bilag V til direktiv 2000/60/EF skal henvisninger til »økologisk tilstand« opfattes som »økologisk potentiale«, hvad angår kunstige eller stærkt modificerede vandområder.
(2)
Ved interkalibreringen anvendes en harmoniseret tilgang til definitionen af et af de vigtigste miljømål i direktiv 2000/60/EF, nemlig god økologisk tilstand.
(3)
I punkt 1.4.1 i bilag V til direktiv 2000/60/EF er fastlagt en proces, hvormed der sikres sammenlignelighed mellem medlemsstaternes biologiske overvågningsresultater, som er en central del af klassifikationen af den økologiske tilstand. I den forbindelse skal medlemsstaternes biologiske overvågningsresultater og klassifikationerne i deres overvågningssystemer sammenlignes via et interkalibreringsnetværk bestående af overvågningslokaliteter i hver medlemsstat og hver økoregion i Unionen. Ifølge direktiv 2006/60/EF har medlemsstaterne pligt til i passende omfang at indsamle de nødvendige oplysninger om de lokaliteter, som indgår i interkalibreringsnetværket, så det er muligt at vurdere, om klassifikationerne i det nationale overvågningssystem stemmer overens med de normgivende definitioner i punkt 1.2 i bilag V til direktiv 2000/60/EF, og om resultaterne af klassifikationerne i de nationale overvågningssystemer er indbyrdes sammenlignelige.
(4)
Med henblik på at udføre interkalibreringen er medlemsstaterne organiseret i geografiske interkalibreringsgrupper bestående af medlemsstater, der har de samme bestemte overfladevandområdetyper som defineret i punkt 2 i bilaget til Kommissionens beslutning 2005/646/EF af 17. august 2005 om oprettelse af et register over lokaliteter, der skal udgøre et interkalibreringsnetværk, i overensstemmelse med Europa-Parlamentets og Rådets direktiv 2000/60/EF (2).
(5)
Det fastslås i punkt 1.4.1 i bilag V til direktiv 2000/60/EF, at interkalibreringen udføres med hensyn til biologiske elementer, idet der foretages en sammenligning mellem klassifikationsresultaterne fra de nationale overvågningssystemer for hvert biologisk element og for hver fælles overfladevandområdetype blandt medlemsstaterne i samme geografiske interkalibreringsgruppe, og det vurderes, om resultaterne er overensstemmende med de normgivende definitioner fastlagt i punkt 1.2 i bilag V til direktiv 2000/60/EF.
(6)
Kommissionen har lettet to faser i arbejdet med interkalibreringen med hjælp fra Institut for Miljø og Bæredygtighed under Det Fælles Forskningscenter.
(7)
Inden for rammerne af den fælles gennemførelsesstrategi for vandrammedirektivet er der blevet udarbejdet tre vejledninger (nr. 6 (3) og 14 (to versioner) (4)) for at lette arbejdet med interkalibreringen. De giver et overblik over hovedprincipperne og retningslinjerne for interkalibreringen, herunder frister og indberetningskrav.
(8)
I 2007 havde Kommissionen modtaget interkalibreringsresultater for en række biologiske kvalitetselementer. De indgik i Kommissionens beslutning 2008/915/EF af 30. oktober 2008 om fastsættelse i overensstemmelse med Europa-Parlamentets og Rådets direktiv 2000/60/EF af værdierne for klassifikationerne i medlemsstaternes overvågningssystemer som resultat af interkalibreringen (5), hvori de værdier for grænselinjerne mellem tilstandsklasser, som medlemsstaterne skal anvende for klassifikationen i deres overvågningssystemer, fastlægges. Resultaterne af den første fase af interkalibreringen var ufuldstændige, idet alle biologiske kvalitetselementer ikke var omfattet. Det var imidlertid nødvendigt at godkende de tilgængelige resultater af interkalibreringen til tiden som grundlag for udformningen af de første vandområdeplaner og indsatsprogrammer i overensstemmelse med artikel 11 og 13 i direktiv 2000/60/EF.
(9)
Resultaterne af denne første fase af interkalibreringen blev vedtaget i beslutning 2008/915/EF. Disse resultater blev indarbejdet midlertidigt, idet yderligere interkalibreringsresultater skulle indgå i en ny afgørelse, når medlemsstaterne havde tilvejebragt de relevante oplysninger i overensstemmelse med punkt 1.4.1 i bilag V til direktiv 2000/60/EF.
(10)
For at lukke hullerne og forbedre sammenligneligheden af interkalibreringsresultaterne forud for vandområdeplanernes anden cyklus i 2015 iværksatte Kommissionen den anden fase af interkalibreringen.
(11)
I bilag I til denne afgørelse redegøres for resultaterne af interkalibreringen, hvor interkalibreringen har været vellykket med de tekniske muligheder, der er i dag.
(12)
I bilag II til denne afgørelse redegøres for resultaterne af interkalibreringen, hvor interkalibreringen har været delvis vellykket. Alle de nødvendige faser i interkalibreringen skal afsluttes, således at resultaterne kan indarbejdes i en ny afgørelse. Disse resultater er således midlertidige.
(13)
Medlemsstaterne bør afslutte interkalibreringen senest den 22. december 2016, således at Kommissionen kan indarbejde de resultater, der findes i bilag I og II til nærværende afgørelse, i et enkelt bilag til en ny afgørelse. Disse resultater vil herefter kunne danne grundlag for vandområdeplanernes tredje cyklus.
(14)
Alle nødvendige faser i interkalibreringen bør også afsluttes senest den 22. december 2016 for de geografiske interkalibreringsgrupper og biologiske kvalitetselementer, hvor der endnu ikke er nogen interkalibreringsresultater, som kan indarbejdes i denne afgørelse. Disse resultater vil herefter ligeledes kunne indarbejdes i en ny afgørelse og anvendes i vandområdeplanernes tredje cyklus.
(15)
Selv om interkalibreringen i henhold til direktiv 2000/60/EF skal udføres med hensyn til biologiske elementer, anses enkelte parametre (f.eks. en koncentration af chlorophyll-a eller dybdegrænser for makroalger og dækfrøede planter) i visse tilfælde som værende repræsentative for et helt biologisk kvalitetselement. I disse tilfælde anføres resultaterne af interkalibreringen i bilag I.
(16)
I nogle tilfælde har medlemsstaterne udviklet særskilte metoder, der kun omfatter en del af et biologisk kvalitetselement (f.eks. særskilt metode for makrofyter og bundvegetation for kvalitetselementet »makrofyter og bundvegetation«). I tilfælde, hvor interkalibreringen for sådanne subbiologiske kvalitetselementer er blevet afsluttet med et vellykket resultat, indarbejdes resultaterne af interkalibreringen i bilagene og identificeres som et subbiologisk kvalitetselement.
(17)
Resultaterne af interkalibreringen skal henvise til vandområdernes økologiske tilstand. Hvis vandområder svarende til de interkalibrerede typer udpeges som stærkt modificerede vandområder i overensstemmelse med artikel 4, stk. 3, i direktiv 2000/60/EF, kan resultaterne i bilag I og II til nærværende afgørelse i overensstemmelse med de normgivende definitioner i bilag V, punkt 1.2.5, i direktiv 2000/60/EF anvendes til at udlede deres gode økologiske potentiale, idet der er taget hensyn til de fysiske forandringer og den tilhørende vandanvendelse.
(18)
Medlemsstaterne skal overføre resultaterne af interkalibreringen til deres nationale klassifikationssystem med henblik på at fastsætte grænselinjerne mellem høj og god tilstand og mellem god og moderat tilstand for alle nationale typer.
(19)
De oplysninger, der bliver tilgængelige i kraft af etableringen af overvågningsprogrammerne i henhold til artikel 8 i direktiv 2000/60/EF og den gennemgang og ajourføring af vandområdedistrikternes karakteristika, der er fastlagt i artikel 5 i direktiv 2000/60/EF, kan afdække ny viden, som igen kan føre til, at medlemsstaternes overvågnings- og klassifikationssystemer tilpasses det videnskabelige og tekniske fremskridt, og i sidste ende til en gennemgang af interkalibreringsresultaterne med henblik på at forbedre deres kvalitet.
(20)
Der skal derfor vedtages bestemmelser, der ophæver og afløser beslutning 2008/915/EF.
(21)
Foranstaltningerne i denne afgørelse er i overensstemmelse med udtalelse fra det udvalg, der er nedsat i henhold til artikel 21, stk. 1, i direktiv 2000/60/EF -
VEDTAGET DENNE AFGØRELSE:
Artikel 1
1. I forbindelse med punkt 1.4.1, nr. iii), i bilag V til direktiv 2000/60/EF skal medlemsstaterne for klassifikationen i deres overvågningssystemer anvende de værdier for grænselinjerne mellem tilstandsklasser, som er fastlagt i bilag I og II til denne afgørelse.
2. Medlemsstaterne skal afslutte alle nødvendige faser i interkalibreringen for resultaterne i bilag II til denne afgørelse senest den 22. december 2016.
Artikel 2
Beslutning 2008/915/EF ophæves.
Artikel 3
Denne afgørelse er rettet til medlemsstaterne.
Udfærdiget i Bruxelles, den 20. september 2013.

Labels: 12
5
20